DELEGIRANA UREDBA KOMISIJE (EU) 2022/54

z dne 21. oktobra 2021

o spremembi Delegirane uredbe (EU) 2020/692 glede dodatnih zahtev za vstop v Unijo nekaterih kopitarjev, ki izvirajo iz Unije, se premaknejo v tretjo državo ali na ozemlje zaradi udeležbe na dogodkih, razstavah, razkazovanjih in predstavah ter se nato vrnejo nazaj v Unijo

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“) (1) in zlasti člena 239(2) Uredbe,

ob upoštevanju naslednjega:

(1) Delegirana uredba Komisije (EU) 2020/692 (2) med drugim določa zahteve za zdravstveno varstvo živali za vstop pošiljk nekaterih gojenih kopenskih živali v Unijo. Natančneje, del VI navedene delegirane uredbe določa posebna pravila za vstop v Unijo nekaterega blaga, ki izvira iz Unije in se nato vrne v Unijo. Trenutno člen 177 Delegirane uredbe (EU) 2020/692 vključuje le posebna pravila, ki jih morajo izpolnjevati registrirani konji, ki izvirajo iz Unije in se vanjo vračajo po začasnem izvozu v tretjo državo, na njeno ozemlje ali območje zaradi udeležbe na tekmovanjih, dirkah ali kulturnih konjeniških prireditvah.

(2) Da bi se olajšala udeležba kopitarjev na dogodkih, razstavah, razkazovanjih in predstavah (v nadaljnjem besedilu: dogodki), ki potekajo zunaj Unije, je treba določiti odstopanje od nekaterih splošnih zahtev za zdravstveno varstvo živali iz člena 11 Delegirane uredbe (EU) 2020/692 za pošiljke kopitarjev, ki izvirajo iz Unije, se premaknejo v tretjo državo, na njeno ozemlje ali območje zaradi udeležbe na dogodkih in se nato takoj vrnejo v Unijo. Vendar bi bilo treba za zmanjšanje tveganj za zdravje živali in ob upoštevanju trenutnega zdravstvenega stanja živali v zvezi z nekaterimi boleznimi prašičev in perutnine navedeno odstopanje omejiti na nekatere vrste kopitarjev, in sicer govedo, ovce in koze (v nadaljnjem besedilu: odstopanje za kopitarje). Člen 177 Delegirane uredbe (EU) 2020/692 bi bilo zato treba spremeniti, da se vključi odstopanje za kopitarje.

(3) Posebna pravila za odstopanje za kopitarje bi morala upoštevati morebitna tveganja za zdravje živali, ki bi lahko izhajala iz navedenih vrst premikov zaradi dogodkov, in biti sorazmerna s povezanimi tveganji za zdravje živali. Ta posebna pravila bi zato morala biti dovolj stroga, da bi se zagotovilo, da živali, ki sodelujejo na dogodkih, ne pridejo v stik z živalmi z nižjim zdravstvenim statusom, ki ne izpolnjujejo vseh zahtev za zdravstveno varstvo živali, določenih v pravu Unije.

(4) Poleg tega je glede na podobnost operacij, ki se izvajajo na dogodkih, z operacijami, ki se izvajajo v zbirnih centrih, primerno določiti zahteve, enakovredne tistim, ki se uporabljajo za zbirne centre v tretjih državah ali na ozemljih in so določene v členu 20(2), točka (b), Delegirane uredbe (EU) 2020/692 ter temeljijo na zahtevah iz Delegirane uredbe Komisije (EU) 2019/2035 (3), ki se uporabljajo v Uniji.

(5) Poleg vseh navedenih ukrepov za zmanjšanje tveganja je treba omejiti tudi obdobje, v katerem so živali izpostavljene morebitnim tveganjem za zdravje živali, ki jih predstavljajo navedene vrste premikov zaradi udeležbe na dogodkih in njihovo bivanje zunaj ozemlja Unije.

(6) Člen 177 Delegirane uredbe (EU) 2020/692 bi bilo zato treba ustrezno spremeniti –

SPREJELA NASLEDNJO UREDBO:

Člen 1 Člen 177 Delegirane uredbe (EU) 2020/692 se spremeni: 1. naslov se nadomesti z naslednjim: „Člen 177 Dodatne zahteve za vstop v Unijo nekaterih kopitarjev, ki izvirajo iz Unije, se premaknejo v tretjo državo, na njeno ozemlje ali območje zaradi udeležbe na dogodkih, razstavah, razkazovanjih in predstavah ter se nato vrnejo nazaj v Unijo“; 2. doda se naslednji odstavek: „3. Z odstopanjem od člena 11 lahko pošiljke goveda, ovc in koz, ki izvirajo iz Unije in se za obdobje, ki ni daljše od 15 dni, premaknejo v tretjo državo, na njeno ozemlje ali območje zaradi udeležbe na dogodkih, razstavah, razkazovanjih ali predstavah (v nadaljnjem besedilu: dogodek), vstopijo v Unijo iz navedene tretje države ali z navedenega ozemlja, če izpolnjujejo naslednje pogoje: (a) tretja država, njeno ozemlje ali območje, kjer poteka dogodek, je na seznamu za vstop določenih vrst živali v Unijo; (b) obrat, kjer poteka dogodek: (i) izpolnjuje zahteve, ki se uporabljajo za obrate, ki izvajajo dejavnosti zbiranja kopitarjev iz člena 20(2), točka (b); (ii) ob prispetju pošiljke v obrat in ves čas dogodka goji samo govedo, ovce ali koze, ki izpolnjujejo vse ustrezne zahteve, določene v pravu Unije za vstop takih živali v Unijo; (c) odprema pošiljke živali iz Unije v obrat iz točke (b) in iz navedenega obrata v Unijo se opravi s prevoznimi sredstvi, ki izpolnjujejo splošne zahteve glede prevoznih sredstev za kopenske živali iz člena 17, in brez raztovarjanja v kateri koli drugi tretji državi, na njenem ozemlju ali območju; (d) živali iz pošiljke niso bile v stiku z drugimi živalmi z nižjim zdravstvenim statusom od trenutka natovarjanja za odpremo iz Unije v obrat iz točke (b) in ves čas trajanja dogodka do njihovega prihoda nazaj v Unijo.“

Člen 2 Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 21. oktobra 2021 Za Komisijo predsednica Ursula VON DER LEYEN

(1) UL L 84, 31.3.2016, str. 1.

(2) Delegirana uredba Komisije (EU) 2020/692 z dne 30. januarja 2020 o dopolnitvi Uredbe (EU) 2016/429 Evropskega parlamenta in Sveta glede pravil za vstop pošiljk nekaterih živali, zarodnega materiala in proizvodov živalskega izvora v Unijo ter za njihove premike in ravnanje z njimi po vstopu (UL L 174, 3.6.2020, str. 379).

(3) Delegirana uredba Komisije (EU) 2019/2035 z dne 28. junija 2019 o dopolnitvi Uredbe (EU) 2016/429 Evropskega parlamenta in Sveta glede pravil za obrate, ki gojijo kopenske živali, in valilnice ter za sledljivost nekaterih gojenih kopenskih živali in valilnih jajc (UL L 314, 5.12.2019, str. 115).